ઘરેલું વપરાશ માટે ગેસ જોડાણ આપવા માટે રિલાયન્સ કંપની દ્વારા વીસ વર્ષ અગાઉ બોરસદના એક ડિલરને એજન્સી આપી હતી. આ ડિલરે સમગ્ર આણંદ જિલ્લામાં રિલાયન્સ ગેસના કનેક્શન આપવાની કામગીરી હાથ ધરી હતી. ગેસ કનેક્શન આપવા માટે ગ્રાહકો પાસેથી જમીન, લાઇટ, બીલ, ઘરવેરા પાવતી સહિતના ડોક્યુમેન્ટ ડિલરે લીધા હતા. આ ગેસ કનેક્શન રિલાયન્સ કંપની દ્વારા આપવામાં આવ્યા હોવાનું જે તે સમયે ગ્રાહકોના મગજમાં ડિલર દ્વારા ઠસાવાયું હતું. અને ગેસની બોટલ, સગડી, રેગ્યુલેટર સહિતની કિટ્સ આપી હતી. પરંતુ અંતરિયાળ ગામડાંના ગ્રાહકોને આપવામાં આવેલ આ ગેસ કનેક્શન લીધા બાદ ગ્રાહકોને ગેસની બોટલ ભરાવવા માટે દૂર સુધી જવું પડતું હોઇ ગ્રાહકોએ ગેસની બોટલ ભરાવવાનું બંધ કરી દીધું હતું તો કેટલાંક ગ્રાહકોને બોટલ ભરાવવાના નાણાં સમયસર નહીં મળતાં ધીરે ધીરે રિલાયન્સ ગેસનો ઉપયોગ કરવાનું ટાળ્યું હતું. ત્યારબાદ ગ્રાહકોએ અન્ય ગેસ કંપનીના કનેક્શન મેળવી લેતાં રિલાયન્સ કંપનીના ગેસ કનેક્શન ગ્રાહકો માટે બિનઉપયોગી બન્યાં હતાં અને ગેસ કનેક્શન પેટે ભરવાની થતી માસિક હપ્તાની રકમ ભરવાની ગ્રાહકોએ બંધ કરી દીધી હતી. અને સમય જતાં પોતે રિલાયન્સ કંપનીનું ગેસ કનેક્શન લીધું હતું. તે પણ ગ્રાહકો ભૂલી ગયા હતાં. પરંતુ રિલાયન્સ ગેસ કનેક્શન પેટે ભરવાની થતી બાકી રકમની નોટીસ ગ્રાહકોને વીસ વર્ષ બાદ મળતાં ગ્રાહકો અચંબો અનુભવી રહ્યા છે.